ตลท.เชื่อรัฐไม่เก็บภาษีเล่นหุ้น
ผู้จัดการตลท.ชี้ต้องมองให้ถูกจุดว่าสาเหตุค่าเงินบาทแข็งค่าจากตลาดพันธบัตรมากว่าหึ่น พร้อมควงรมว.คลังโรดโชว์กรุงลอนดอนสัปดาห์หน้า
18 ต.ค. 2553

ผู้จัดการตลท.ชี้ต้องมองให้ถูกจุดว่าสาเหตุค่าเงินบาทแข็งค่าจากตลาดพันธบัตรมากว่าหึ่น พร้อมควงรมว.คลังโรดโชว์กรุงลอนดอนสัปดาห์หน้า
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยถึงข้อเสนอเสนอของสภาหอการค้าไทยที่ให้มีการเก็บภาษีเงินลงทุนต่างชาติที่เข้ามาลงทุนในตลาดหุ้นไทย เพื่อช่วยชะลอการแข็งค่าของเงินบาทว่า ไม่ควรเก็บและเชื่อว่ารัฐบาลจะไม่มีมาตรการเก็บภาษีการลงทุนในตลาดหุ้น
ทั้งนี้ รัฐบาลควรแก้ไขปัญหาค่าเงินบาทให้ถูกจุด ซึ่งต้องมองว่าสาเหตุการแข็งค่าของเงินบาท เพราะเงินทุนต่างชาติเข้ามาเก็งกำไรค่าเงินบาทในตลาดพันธบัตรมากกว่าเข้ามาลงทุนในตลาดหลักทรัพย์ที่มีความเสี่ยงสูงกว่า
ขณะที่เงินทุนต่างชาติที่เข้ามาซื้อหุ้นไทยมาจากปัจจัยพื้นฐานเศรษฐกิจที่แข็งแกร่งและ บริษัทจดทะเบียน (บจ.) ไทยที่ให้ผลตอบแทนดี  ซึ่งสอดคล้องกับเงินทุนต่างชาติที่ไหลเข้ามาลงทุนในตลาดหุ้นย่านเอเซียที่ปรับตัวขึ้นทั่วหน้า อีกทั้งตลาดหุ้นไทยก็มีกลไกลตลาดดูแลอยู่แล้ว หากดัชนีหุ้นไทยปรับตัวลง ต่างชาติก็จะมีการเทขายและนำเงินออกไป 
นอกจากนี้ ในวันจันทร์ที่ 25 ต.ค. นี้จะร่วมเดินทางไปนำเสนอข้อมูล (โรดโชว์) กับ บล. ภัทร ที่กรุงลอนดอน ประเทศอังกฤษ โดยมีนายกรณ์ จาติกวณิช รัฐมนตรีว่าการกระทรวงการคลัง และบริษัทจดทะเบียนอีก 10 แห่ง ร่วมเดินทางไปด้วย ซึ่งครั้งนี้สิ่งที่จะนำไปบอกนักลงทุนต่างชาติคือ ตลาดหุ้นไทยในขณะนี้ได้รับการปรับอันดับขึ้นมาอยู่ในระดับดียวกับตลาดหุ้นในเอเซีย หลังจากที่ก่อนหน้านี้เจอผลกระทบจากปัญหาการเมือง ทำให้ต่างชาติลดระดับการลงทุนตลาดหุ้นไทยเมื่อเทียบกับเพื่อนบ้าน 2%  แต่ขณะนี้ราคาปิดต่อกำไรต่อหุ้น (พี/อี) เท่ากับประเทศอื่นแล้วที่ 15  เท่า ซึ่งถือเป็นอัตราที่น่าพอใจ